钦定古今图书集成/明伦汇编/皇极典/第226卷 > 北齐
## 钦定古今图书集成/明伦汇编/皇极典/第226卷 > 北齐

### 文宣帝

按《北齐书文宣帝本纪》，天保元年秋七月诏曰：“古人
鹿皮为衣，书囊成帐，有怀盛德，风流可想。其魏朝御
府所有珍奇杂彩，常所不给人者，徒为蓄积。命宜悉
出送内后园，以供七日宴赐。”九年二月己丑，诏燎
野限以仲冬，不得他时行火，损昆虫草木。按《元文
遥传》：文遥为中书舍人，后忽中旨幽执，竟不知所由，
如此积年。文宣后忽自幸禁狱。执手愧谢。亲解所著
金带及御服赐之。即日起为尚书祠部郎中。

### 孝昭帝

按《北齐书孝昭帝本纪》，孝昭帝幼而英特，早有大成
之量。魏元象元年，封常山郡公。及文襄执政，遣中书
侍郎李同轨就霸府为诸弟师。同轨病卒，又命开府
长流参军刁柔代之。性严褊，不适诱训之宜，中被遣
出。帝送出阁，惨然敛容，泪数行下，左右莫不歔欷。其
敬业重旧也如此。皇建元年八月乙酉，诏“官奴婢
年”六十以上免为庶人。帝聪敏有识度，深沉能断，
不可窥测。自居台省，留心政术，闲明簿领，吏所不逮。
及正位宸居，弥所克励，轻徭薄赋，勤恤人隐，内无私
宠，外收人物，虽后父位亦特进，无别。日昃临朝，务知
人之善恶，每访问左右，冀获直言。曾问舍人裴泽，在
外议论得失，泽率尔对曰：“陛下聪明至公，自可远侔
古昔，而有识之士，咸言伤细，帝王之度，颇为未弘。”帝
笑曰：“诚如卿言。朕初临万机，虑不周悉，故致尔耳。此
事安可久行”，恐后又嫌疏陋，泽因被宠遇。其乐闻过
也如此。性至孝，太后不豫，出居南宫。帝行不正履，容
色贬悴，衣不解带，殆将四旬。殿去南宫五百馀步，鸡
鸣而去，辰时方还。来去徒行，不乘舆辇。太后所苦小
增，便即寝伏，阁外食饮药物，尽皆躬亲。太后常心痛，
不自堪忍。帝立侍帷前，以爪掏手心，血流出袖，友爱
诸弟，无君臣之隔。

### 武成帝

按：《北齐书武成帝本纪》：“河清元年春正月，诏普断屠杀，以顺春令。”

### 后主

按：《北史齐后主本纪》，天统四年十二月甲申，诏细作
之务及所在百工，悉罢之。又诏“掖庭、晋阳、中山宫人
等，及邺下、并州太官官口二处，其年六十以上及有
痈患者，仰所司简放。”五年二月乙丑，诏禁网捕鹰
鹞及畜养笼放之物。武平七年春正月壬辰，诏“去
秋已来，水潦人饥不自立者，所在付大寺及诸富户，
济其”性命。